Weermaglid skiet glo man wat nie masker dra(Argieffoto) ’n Lid van die Suid-Afrikaanse Nasionale Weermag (SANW) is in hegtenis geneem nadat hy na bewering Donderdag ’n man by ’n winkelsentrum in Limpopo geskiet het. Dít ná ’n woordewisseling oor gesigmaskers. Brig. Motlafela Mojapelo, woordvoerder van die polisie, het gesê lede van die SANW was aan diens by ’n winkelsentrum in die omgewing van Mogwadi (Dendron) om te verseker dat lede van die publiek aan die Covid-19-regulasies voldoen. Die lede het ’n groep mense sonder gesigmaskers opgemerk en hulle oor die kwessie gekonfronteer. ’n Woordewisseling het na bewering ontstaan waarna die soldaat glo ’n man geskiet het. Die man is ná die voorval na ’n hospitaal gehaas vir mediese behandeling. Die soldaat (29) staan nou tereg op aanklag van poging tot moord. Hy sal na verwagting Vrydag vlugtig in die Morebeng-landdroshof in Limpopo verskyn.